User:Geshetencelon

༄༅། །སངས་རྒྱས་བཅོམ་ལྡན་འདས་ལ་ཕྱག་འཚལ་ལོ། །

འདིར་ལྷ་ཚངས་པའི་སྐོར་མདོར་ཙམ་གླེང་བར་བྱ་སྟེ། མཁས་དབང་དགེ་འདུས་ཆོས་འཕེལ་གྱིས་གཏམ་རྒྱུད་གསེར་ཐང་དུ་རིག་བྱེད་སྨྲ་བ་པོ་ལྷ་ཆེན་ཚངས་པའི་སྐོར་མང་དུ་གསུངས་མོད་ཀྱང་། གང་ཟག་འགའ་ཞིག་ལ་གོ་བར་མི་ནུས་པས་གཞན་འགའ་ཞིག་ལ་ཐུགས་ཕན་ཅུང་ཙམ་བྱུང་བ་དང་། རང་གིས་མུ་སྟེགས་པའི་ལྷ་ཁང་དུ་གནས་སྐོར་འགྲོ་བའི་དུས་ཙ་ན་མཐོང་ཐོས་བྱུང་བ་འགའ་ཞིག་མི་བརྗེད་བར་ཡིད་ལ་ཡང་ཡང་གོམས་པའི་ཆེད་འདིར་མདོ་བསྡུས་ཤིག་འབྲི་བར་འདོད་ལ། ཚངས་པ་ནི་༼Brahma༽མུ་སྟེགས་པ་དག་གིས་འཇིག་རྟེན་བཀོད་པ་པོར་འདོད་ཅིང་། དེའི་རྣམ་པ་ནི། ཞལ་བཞི་དང་། ཕྱག་བཞི། ཨག་ཚོམ་དཀར་པོ། སྐུ་མདོག་གསེར་གྱི་མདོག་ཅན་དང་། དབུ་ལ་ཅོད་པན་གྱི་བརྒྱན་པ་ཞིག་ཡོད་ལ། ཞལ་བཞི་ཕྱོགས་བཞི་ལ་སྟོན་ཞིང་། པད་མ་དམར་པོའི་གདན་ལ་བཞུགས་སོ། ། ལྷ་ཁང་ཁ་ཤས་ནང་དུ་ཆོས་སྦྱིན་གྱི་ཕྱག་བྱ་མཛད་པའི་སྐུ་དང་། ཕྱག་ཏུ་རྡོ་དྲིལ་མདུང་མདའ་སོགས་ཀྱི་ཕྱག་མཚན་གང་ཡང་མེད་ལ། ཕྱག་གཡས་ཀྱི་དང་པོ་ན་གླེགས་བམ་དང་། གཉིས་པ་ན་ཕྲེང་བ་བཟུང་ཞིང་། ཕྱག་གཡོན་གྱི་དང་པོ་ན་དགང་བླུག་དང་། གཉིས་པ་ན་ཆུ་སྣོད་བསྣམས་སོ། །དེ་ཡང་མཚོན་དོན་བཤད་པར་བྱ་སྟེ། གླེགས་བམ་འཁྱེར་བ་ནི་རིག་བྱེད་གཞུང་ལུགས་ཐམས་ཅད་ཀྱི་བདག་པོ་དང་། ཕྲེང་བ་ནི་དུས་ཀྱི་བདག་པོ། དགང་བླུག་ནི་སྦྱིན་སྲེག་ལ་སོགས་པའི་ཆོ་གའི་ཉམས་ལེན་གྱི་མངའ་བདག་དང་། ཆུ་སྣོད་ནི་སྣོད་ཀྱི་འཇིག་རྟེན་གྱི་བདག་པོ་ཡིན་པར་བསྟན་པའི་ཆེད་ཡིན་སྐད། སྐུ་འདྲ་མང་ཆེ་བ་ལ་ཚངས་པའི་ཨག་ཚོམ་དཀར་པོ་འདུག་མོད་ཀྱང་། སྐབས་འགར་དམར་པོ་དང། ཟིང་སྐྱ་ཡོད་པར་ཡང་མཇལ་རྒྱུ་འདུག

རིག་བྱེད་ལ་རྒྱ་གར་སྐད་དུ་ཝེ་དྷཱ་ཞེས་བརྗོད་ཅིང་། དེ་ལ་དབྱེ་བ་བཞིར་དབྱེ། དེ་དག་བཞི་ནི། ངེས་བརྗོད་ཀྱི་རིག་བྱེད།༼Rigveda༽ མཆོད་སྦྱིན་གྱི་རིག་བྱེད།༼Yajurveda༽ སྙན་ཚིག་རིག་བྱེད།༼Samaveda༽ སྲིད་སྲུང་རིག་བྱེད།༼Atharvaveda༽ བཅས་ཡིན། དེ་དག་བཞི་ནི་ཚངས་པའི་ཞལ་བཞི་སོ་སོ་ནས་གསུངས་བར་རྒྱ་གར་གནའ་བོའི་ཆོས་ལུགས་ཀྱི་བསྟན་བཅོས་སུ་བཀོད་དོ། །

ལྷ་མོ་དབྱངས་ཅན་མ་ནི་ཝེ་དྷཱ་ལ་མཁས་པའི་ལྷ་མོ་དང་། ཁོང་ནི་ལྷ་ཚངས་པའི་ཆུང་མ་ཡིན་སྐད། དེ་ལ་བུ་བཞི་ཡོད་ཅིང་། དེ་རྣམས་ལ་ཀུ་མཱ་ར་ཞེས་བརྗོད་དོ། །

དེང་སང་རྒྱ་གར་མུ་སྟེགས་པའི་ལྷ་ཁང་དུ་བསྐྱོད་ཚེ། ཚངས་པའི་སྐུའི་གཡས་གཡོན་ལ་ལྷ་མོ་གཉིས་སུ་འཇོག་ཚུལ་ཡོད་ཅིང་། གཡས་སུ་དབྱངས་ཅན་མ་དང་། གཡོན་དུ་ལྷ་མོ་གྱཱཏི་རི་༼Gayatri༽ཞེས་པ་འདུག ལྷ་མོ་གྱཱཏི་རི་ལ་མིང་གི་འབོད་ཚུལ་སྣ་ཚོགས་ཡོད། དཔེར་ན། ས་ཝེ་ཏི་རི་དང་།༼Savitri༽ ཝེ་དྷཱ་མ་༼Vedama༽ ཞེས་པ་ཡང་ཡང་ཐོས། ཝེ་དྷཱ་མ་ཞེས་པའི་གོ་དོན་ནི་ཝེ་དྷཱའི་བསྟན་བཅོས་གཞུང་ལུགས་ལ་ཆགས་ཐོགས་མི་མངའ་བར་མཁྱེན་པར་གྱུར་བས་ན་ཝེ་དྷཱ་མ་ཞེས་བརྗོད། རྒྱ་གར་བ་མང་པོས་ལྷ་མོ་གྱཱཏི་རི་ལ་ཉི་མའི་ལྷ་མོ་ཞེས་སྨྲས་ཤིང་། ལྷ་ཚངས་པའི་ཆུང་མ་གཉིས་པའམ་ཟུར་བཟའ་ལྟ་བུར་རྩིའོ། །

བྲམ་ཟེ་རྣམས་ཀྱིས་ཝེ་དྷཱ་ནི་བསྟན་བཅོས་ཀྱི་གཙོ་བོར་བཟུང་ཅིང་། བྲམ་ཟེ་ལ་རྒྱ་གར་སྐད་དུ་བྷར་མན་༼Brahmin༽ཞེས་འབོད་ཅིང་། མུ་སྟེགས་པས་བྲམ་ཟེའི་རིགས་ནི་ལྷ་ཚངས་པའི་ཞལ་ནས་བྱུང་བ་ཡིན་པར་སྨྲ་སྟེ། ཚངས་པའི་མིང་གི་འབོད་པར་བྱས། བྲམ་ཟེ་རིག་བྱེད་སྨྲ་བ་རྣམས་ཀྱིས་ཚངས་པ་ནི་མུ་སྟེགས་པའི་གསང་སྔགས་ཀྱི་རྒྱུད་གསུངས་པ་པོར་འདོད་ཅིང་། དེས་ན་དེ་དག་ཚངས་པ་ནི་ལྷ་ཙམ་མིན་པར། ཡི་དམ་གྱི་རྣམ་པར་ལྟ་ཞིང་། ཤེས་བྱ་རིག་པའི་གཞུང་ལུགས་ཐམས་ཅད་ལ་དབང་བའི་དཀོན་ཅོག་ཏུ་སྨྲའོ། །

མུ་སྟེགས་པ་འགའ་ཞིག་གིས་ཚངས་པ་ལ་ཞལ་བཞི་པའི་ལྷ་ཞེས་འབོད་ཅིང་། ཡི་དམ་ལ་མི་ལྟ། དེ་རྣམས་ཀྱིས་ཚངས་པ་ནི་འཇིག་རྟེན་བཀོད་པ་པོ་གཉིས་པ་ལྟ་བུར་འདོད། རྒྱུ་མཚན་ནི་ཚངས་པ་ནི་ཁྱབ་འཇུག་༼Vishnu༽གི་ལྟེ་བ་ནས་སྤྲུལ་པའི་མེ་ཏོག་པད་མ་ལས་འཁྲུངས་ནས། ཚངས་པས་འཇིག་རྟེན་བྱས་པར་སྨྲ། འགའ་ཞིག་གིས་ཚངས་པ་ནི་ཤཱི་བ་༼Shiva༽དབང་ཕྱུག་ཆེན་པོའི་སྤྲུལ་པ་ཡིན་ཟེར་ཞིང་། འགའ་ཞིག་གིས་ཚངས་པ་ཁྱབ་འཇུག་དང་དབང་ཕྱུག་མགྲིན་པ་སྔོན་པོའི་སྤྲུལ་པ་མ་ཡིན་པར་རྟག་པ་རང་བྱུང་གི་སྐྱེས་བུ་ཡིན་པར་སྨྲ། དེས་ན་གནའ་བོའི་མུ་སྟེགས་པའི་བསྟན་བཅོས་སུ་བཤད་ཚུལ་སྣ་ཚོགས་བྱུང་བས་ལྷ་ཆེན་ཚངས་པ་གང་ནས་བྱུང་བར་མཐའ་གཅིག་ཏུ་མ་ངེས་སོ། །

རྒྱ་གར་ནང་ཁྱབ་འཇུག་དང་དབང་ཕྱུག་ཆེན་པོ་རྗེས་སུ་འབྲང་མཁན་མང་བར་འདུག་པས། མུ་སྟེགས་པའི་ལྷ་ཁང་ཕལ་ཆེ་བའི་ནང་ཚངས་པའི་སྐུ་མཇལ་རྒྱུ་མེད་མོད་ཀྱང་། མུ་སྟེགས་པའི་ལྷ་ཆེན་འགངས་ཆེ་བའི་ཁོངས་སུ་ཡོད་པར་གོར་མ་ཆག་གོ །

ནང་པའི་གསང་སྔགས་ཀྱི་གཞུང་ལུགས་ནང་ཕྱོགས་སྐྱོང་བཅུ་བཤད་ཅིང་། ཚངས་པ་ནི་དེའི་ཁོངས་སུ་གཏོགས། ནང་པས་ལྷ་ཆེན་ཚངས་པ་ནི་བདག་ཅག་གི་སྟོན་པ་བཀའ་དྲིན་ཅན་སངས་རྒྱས་ནས་ཐོག་མར་ཆོས་ཀྱི་འཁོར་སྐོར་བ་ལ་གསོལ་བ་འདེབས་མཁན་གྱི་ལྷ་ཞིག་ཡིན་པར་སྨྲ། བོད་ཀྱི་དགོན་པ་ཁག་ཏུ་ལྷ་ཆེན་ཚངས་པའི་འདྲ་སྐུ་ཡོད་མེད་མ་ཤེས་ཀྱང་། འཕགས་པ་གནས་བརྟན་པའི་ཡུལ་ཐྱ་ལེན་ཌ་༼Thailand༽སོགས་སུ་ལྷ་ཆེན་ཚངས་པའི་སྐུ་དགོན་པ་དང་ལམ་ཆེན་ཁག་ཏུ་མེ་ཏོག་གི་མཆོད་པ་འབུལ་བར་ཡང་ཡང་མཇལ་རྒྱུ་གདའོ། །།།

ཕྱི་ལོ་ ༢༠༡༨ ཕྱི་ཟླ་ ༨ ཕྱི་ཚེས་ ༢༣ དཔལ་ལྡན་སྨད་རྒྱུད་གྲྭ་ཚང་གི་དངོས་པོ་སྔགས་རམས་པ་བསྟན་འཛིན་ཟིལ་གནོན་གྱིས་ཏཱ་ལའི་བླ་མ་མཐོ་རིམ་སློབ་གཉེར་ཁང་དུ་སྦྱར་བའོ། །སརྦ་མངྒ་ལཾ།། །།